|  |  |  |
| --- | --- | --- |
| **Elem tartalma: Tanúságtétel**  Magyar Katolikus Lexikon, Tomka Ferenc, Alessandro Maffiolini Keszeli Sándor, a témával foglalkozó média | | Kategória: előadás |
| Jelöld be a szerző(k) opciót! (lenyíló lista)  Szerkesztő(k): Bezák Tamás | | Esemény: Találkozó |
| Kapcsolódó téma: Tanúságtétel | Kapcsolódó előadás: | |
| Régió: Összrégió | Település: | Időpont: 2021.04. |

Kapcsolódó anyagok:

Törzsanyag:

„… végigfussam pályámat, és teljesítsem a feladatot, amelyet Urunk, Jézus bízott rám, vagyis hogy **tanúságot tegyek az Isten kegyelmét hirdető evangéliumról**” (Apcsel 20, 24) – Szt. Pál ap.

**Tanúságtétel**

(Forrás: Tomka Ferenc, Keszeli Sándor, VI. Pál pápa, Alessandro Maffiolini)

**Magyar Katolikus Lexikon** (részlet a tanúságtétel szócikkből): A tanúságtétel fogalma akkor kapja meg mélyebb vallásos értelmét, amikor az embert Isten tanújának tekintik, így pl. a prófétákat... A tanúskodás és a látás egyaránt összetartozik Keresztelő Jánosnál (Jn 1,34), Jézusnál (3,11.32) és az evangélistánál (19,35), jóllehet a két dolog közti viszony Jézusnál más, mint a többieknél. Jézus annak a szemtanúja, amit az Atyánál látott (3,32); a többiek ezzel szemben bizonyos földi eseményeket látnak (a Szentlélek leszállását, Krisztus átszúrt oldalát), és azt tanúsítják, amit a **hit** lát bennük. Ez a tanúságtétel arra irányul, hogy akik hallják, azok is higgyenek (1,7; 19,35; vö. 3,2.12.33); mindenekelőtt 1Jn 5,5-12 tanúsítja, mennyire fontos az összefüggés a tanúságtétel és a hit között.

**Tomka Ferenc:**

Krisztus mennybemenetelekor így szólt apostolaihoz: „Menjetek el az egész világra és hirdessétek az evangéliumot minden teremtménynek!” - Az egyház kezdettől fogva követte Jézus felhívását. Az apostolok szétszéledtek az akkor ismert egész világra, hogy tanúskodjanak a jézusi életről. Így terjedt el nagyon rövid idő alatt a kereszténység. A későbbi századokban is mindig voltak keresztények (férfiak és nők, papok és szerzetesek, világiak, sőt családok), akik Krisztus lelkületétől hajtva elmentek a nem hívők közé, hogy az evangéliumot hirdessék: olykor csupán szeretetükkel, máskor szavukkal is.

*Mit kell tennünk, hogy mások megismerhessék Istent?*

Hogy mások megismerhessék Istent:

1. úgy kell élnünk, hogy Isten élhessen bennünk és közösségünkben;
2. úgy kell szeretnünk embertársainkat, hogy ezáltal Isten szeretetét tapasztalhassák meg;
3. fel kell ajánlanunk értük imáinkat, szenvedéseinket, életünket.

*Nézz új felelősséggel embertársaidra! Láss mindenkiben jelöltet az isteni életre. Szolgálj Jézus szeretetével! (Akkor majd Jézus megérinti általad, akit akar…)*

Egy csoport, egy világnézet úgy szerez híveket magának, hogy agitál, meggyőz másokat tanítása igazságáról. Vajon a hit továbbadásának is ez az útja? Voltak korszakok, amikor még a papság egy része is így vélekedett. Pedig az emberek csak magának Istennek kegyelmi érintése által juthatnak el Istenhez. - **Istenről csak olyan emberek és közösségek tudnak tanúságot tenni, akik, illetve amelyek Istenben élnek, akikben Isten él** (vö. Jn 15,5-8).

*Egy hasonlat* megvilágítja a mondottakat. Ha süt a nap, sugarai mindent beragyognak. De szükségünk van egy nagyítólencsére ahhoz, hogy a sugarakat összegyűjtsük és egy papírt lángra gyújthassunk velük. - Isten jóságának sugárzása is mindenütt jelen van. De a hívő, a hívő közösség az a „nagyítólencse”, aki, vagy amely magába fogadhatja az isteni sugarakat (isteni életet), és Isten általuk tud hatni - általuk tudja lángra lobbantani a lelkeket. Isten megtehetné és olykor meg is teszi, hogy közvetlenül megérint valakit, ahogy megérintette Szent Pált és másokat (vö. ApCsel 9,1-20). De általában mégis az Egyház, a keresztények által akar tevékenykedni. Jézus azért alapította az Egyházat, azért mutatta meg a keresztényeknek az Istennel való egyesülés útját, azért adta nekik a szentségeket, hogy egyesüljenek Istennel: Hogy - mint jó nagyítóüveg - fogadják magukba az isteni életet, s közvetítsék azt az embereknek.

***A keresztényeknek tehát legnagyobb feladatuk, hogy átadják magukat Istennek, és így Ő működhessen, „gyújthasson” általuk.***

*Az a keresztény tud Istenhez vezetni másokat, akiben Isten él. Mit kell tennünk, hogy Ő élhessen és működhessen bennünk?*

- Isten abban él, aki isteni (szentháromságos) életet él, szeretetben (vö. Jn 14,21-24; 1 Jn 4,16). Foglaljuk össze, **milyen a krisztusi, a szentháromságos szeretet**!

a) **Egyetemes**: hiszen Isten is mindenkit szeret (Mt 5,45). Atyja ő minden embernek. És Jézus mindenkiért odaadta életét. - Úgy kell tehát tekintenünk minden emberre, mint az egy Atya gyermekére és a mi testvérünkre, mint olyan valakire, akiért Jézusnak érdemes volt meghalnia (vö. Ef 4,4-6; 1 Tim 2,4).

b) **Tettekben nyilvánul meg**: Jézus konkrétan szeretett; azért jött, hogy szolgáljon. Halála előtt megmosta tanítványai lábát (Jn 13,12-17). - Nekünk is úgy kell szeretnünk, hogy szolgálunk. Hogy elsősorban nem azt keressük, ami nekünk kellemes, hanem ami másoknak az.

c) **Kész szenvedni másokért**: Jézus kiüresítette magát; magára vette sorsunkat, szenvedésünket, hogy így elvezessen minket Istenhez. Bennünket is meghívott erre a szeretetre (Jn 15,12-13). - Ez kettőt jelent számunkra: 1. késznek kell lennünk a szeretet áldozatait vállalni (pl. lemondani akaratunkról). 2. Késznek kell lennünk imádkozni, és áldozatainkat felajánlani azért, hogy mások megtérjenek.

„Az Egyház szemében az első evangelizációs eszköz híveinek őszintén keresztény élete**,** szoros egységben Istennel, akire teljesen ráhagyatkoznak; másokat szolgáló, áldozatos magatartásuk. **A mai embert inkább érdeklik a tanúk, mint a tanítók, és ha mégis hallgat a tanítókra, azért teszi, mert ők egyben tanúk is**.” (EVANGELII NUNTIANDI 41) VI. Pál pápa arra mutat rá, hogy a tanúságtételnek és a tetteknek össze kell kapcsolódniuk.

**Alessandro Maffiolini:** TUDATLANOKAT TANÍTANI (irgalmasság lelki cselekedete)

*Nézzük meg a kifejezés jelentését:*

Valaki azt állíthatja, hogy az irgalmasságnak ez a lelki tevékenysége talán kissé elavult korunkban, amikor már úgy élünk, hogy az internet adta lehetőségekkel a tudás szinte egy „egérkattintással” előhozható. Kétségtelen, hogy a Google korában az információhoz való hozzáférés elérte az emberiség történetében még soha nem tapasztalt könnyedség szintjét. De hála annak a meglátásnak, hogy valamennyien érezzük: egy dolog információt birtokolni, és egy másik tudni azt, hogy mi az, ami a világlátásunkat és a világgal való kapcsolatunk módját formálja. Eddigiekben tudatlannak számított az a személy, aki nem rendelkezett a megfelelő ismerettel, aki még nem látott dolgokat, vagy éppen még nem látott valamit.

A „tanít” (in*segnare-inszenyáre*) szó pedig azt jelenti, hogy nyomot (segno-szényó) hagyunk. Pontosabban **nyomot hagyunk valakiben**. Az Újszövetség Jézust tanítóként mutatja be. Gyakran Jézus tanításának tárgya éppen nincs is meghatározva. Az, hogy miről is tanít. Jézus tevékenysége szól mind a tanultakhoz, mind a tudatlanokhoz is. Jézus szavaival, gesztusaival, életmódjával, egész személyével tanít. Ő Isten kinyilatkoztatása (Önközlése), aki megtanít élni ebben a világban. Kik az Ő irgalmas megnyilvánulásának cél személyei? Akik legtöbbször olyan élethelyzetbe kerülnek, hogy a reménytelenség szele valamilyen mértékben megbillenti őket.

A neveléssel nem teszünk mást, mint a másik életében rejlő lehetőségeket “napvilágra hozzuk”, a fejlődésének dimenzióira irányítjuk a figyelmet (érzelmi, társadalmi, intellektuális, etikai, fizikai szinten). Ezek bármely életkort és életkörülményt érinthetnek. A nevelés segítségével el lehet kerülni az elszigetelődést és a peremre sodródást.

Ezen felül létezik a vallási tudatlanság, a hit igazságainak nem ismerése. Ez az, ami a keresztényt képtelenné teszi olykor arra, hogy közölje hitére vonatkozó meggyőződését, valamint a reményét közvetítse, amire a mai ember vágyik. Az irgalmasság e lelki cselekedete tehát nem más, mint amely a hitünket érintő kérdésekben felfedi a tudatlanságot. Ez a fajta tudatlanság sajnos korunk nagy százalékát érinti. A tudatlanokat tanítani felhívás mindenkinek, még a nem keresztényeknek is szól, hogy a vallási tudatlanság legyőzésében és az emberek megsegítésében részt vegyünk.

*Mik ennek konkrét formái?*

- Ne tartsd magad soha másoknál különbnek.

- Próbálj rávilágítani arra, amit más nem vesz észre. Megszólíthatsz így pl.: „Nézd! Itt van valami érdekes. Itt van valami, ami foglalkoztathat téged is, ami fontos lehet.”

- A tanítás nem más, mint az ember tekintetének odairányítása a dolgokra és más emberekre.

- A tanítás nemcsak egy adott tantárgy ismeretanyagából adhat át ismereteket, hanem e mellett megérintheti az egész embert, az ő szívét. Kinyithat egy ajtót, ami eddig zárva volt.

Ahhoz, hogy valaki ilyen tanítóvá legyen, az irgalmasság cselekedetét szükséges gyakorolnia, különösképpen azáltal, hogy a hit tanúságtételének és hitelességének közvetítőivé váljon. Vagyis saját megélt tapasztalatain keresztül képes jó hatással lenni és maradandót hagyni másokban, ahogy Jézusnak is megesett a szíve a tömeg láttán, *"mert olyanok voltak, mint a pásztor nélküli juhok, majd sok mindenre kezdte tanítani őket",* az irgalmasság munkáját végezte.

- Szükséges és egyben örömteli is az, ha rábízzuk magunkat az egyetlen igazi pásztorra és tanítóra: Jézus Krisztusra.

- Kötelezzük el magunkat arra, hogy gondoskodunk szellemi és mindenekelőtt lelki képzésünkről (a szentségek, Isten Igéje, képzési összejövetelek, katekézis, lelkigyakorlatok által).

- Segítsük a hitoktatóinkat és a plébániai munkatársakat azzal, hogy elérhetővé tesszük magunkat a velük együtt végzett missióra.

- Lepjük meg az embereket szavainkkal! Mert velük sokszor egyértelműen kifejeződik az élet szeretete, a szívünk túlcsordulása és gondolataink gazdagsága. Ha ezek ugyanarra az egy Igazságra hangoltak, akkor meg tud nyilvánulni valódi hitelességünk.

- A tanítás mindig azt kívánja tőlünk, hogy legelőször legyünk konkrét "tanúi" az értékeknek, az élet értelmének, a létezés fontos dolgainak, amelyekről képesek is vagyunk beszélni.

- Az embereket tanítsuk meg arra, hogy munkájukat a lehető legjobban végezzék, sőt dobjuk be, hogy merjenek nagyot álmodni, ami eddigi elképzelésüket is felülmúlja.

**Keszeli Sándor:**

*A tanúságtevő keresztény kapcsolata másokkal* gyümölcsözőbb lehet egy sajátos, magunkban kialakított **krisztusi hozzáállás**sal és annak ápolásával. Úgy fordulhatunk ez által a másik emberhez, mint amilyen módon a tékozló fiú apja fordult a hozzá visszatérő fiához, ahogyan ezt a lukácsi példabeszédben olvashatjuk (Lk 15,11-32). Az apának fia felé mutatott feltétel nélküli elfogadása egyben **annak a hitnek és megingathatatlan meggyőződésnek is a kifejeződése, hogy a másik ember képes megújulni, fejlődni, megváltozni, bármerre is kanyarodott élete vonala**. Ennek egy létfontosságú hatása van a másik ember önmagához való hozzáállására nézve: *a feltétel nélküli elfogadás visszaadja méltóságát.*

Ha megtapasztalja, hogy elfogadható és szerethető úgy, ahogy van (jelenével, múltjával és lehetőségeivel együtt), sokkal közelebb kerül ahhoz, hogy szeretetre méltónak, és értékesnek tekintse saját magát, megbékéljen avval, aki és ami. Ez **a feltétel nélküli elfogadás azonban nem jelent lemondást a másikról, vagy egyfajta szabadelvűséget**, mintha azt mondanánk: „Szeretünk így, ahogyan vagy, jó leszel így továbbra is!”. Ez az előbbi hozzáállás inkább a másik fejlődését, növekedését, megtérését akarja. De nem mindenáron, hiszen ezt nem kényszeríti, sőt, még nem is kéri, hanem inkább azt elősegíti: kedvező feltételeket biztosít hozzá. („Én sem ítéllek el, menj, és többé ne vétkezz!” - Jézus így szólt a házasságtörő asszonyhoz.)

...Azok a tapasztalatok, amelyekben **az ember szembesül mások önzetlenségével** – nem ritkán a másokért vállalt önfeláldozásával –, olyan erővel rendelkeznek, amelynek segítségével kibillenthetők az esetleges túlzott önközpontúságból, és elindíthatnak a másokért élés gyakorlása felé.

A mások önzetlenségének megtapasztalása továbbá sokakban felveti a kérdést: „miért ilyen ő?”, „honnan az erő és a derű mindehhez?”, „mi ad neki örömet ebben, amikor nem a maga boldogulását keresi, hanem másokét?”.

...Amikor az ember másokért, egy jó ügy érdekében, önös érdekeit, szándékait félretéve elkötelezi magát, akkor – a keresztény szemlélet szerint – **az élet értelmével kapcsolatos tapasztalatra tesz szert amellett, hogy önmaga értékességének és hasznosságának tudatában is megerősödik**.

...a keresztény életforma alapvető irányultsága **önmagunk odaajándékozása** mások életének gyarapodásáért, ahogyan ezt a megélt szolgálatban is meg lehet ízlelni.

Ezek a martyriahoz (vö. mártír-vértanú) vezető tapasztalatok. (A tanúságtétel, tanúság szó görögül martürion, latinul testimonium.) **A martyria az egyház tanúságtevő alapfunkciója: szóban és tettekben HIRDETI AZ ÖRÖMHÍRT**. (Vö. Magyar Kateketikai Direktórium, 2.2.2.)

A megélt hit megosztása, a róla való beszéd képességének kibontakoztatása, vagyis a szóbeli tanúságtétel feltételezi, hogy az ember képes szemlélni, értékelni, megfogalmazni személyes hitét. Az istenkapcsolat kifejezésének képessége nem veleszületett sajátosságunk, ez fokozatosan alakul ki, segíthető, nevelhető.

Többféle tapasztalat is hozzájárulhat ahhoz, hogy képessé váljunk a szavakkal és tettekkel, valamint ezek egységével történő tanúságtételre.

- TAPASZTALATOK, AMELYEK SEGÍTENEK MEGTANULNI HITTEL ÉRTELMEZNI A MINDENNAPOKAT.

Olyan (hitbeli) látásmódra van szükség, amelynek köszönhetően az evangélium szűrőjén keresztül, azaz a hit fényében tekintjük és értelmezzük saját életüket.

Ezt a látásmódot elősegíthetik olyan tapasztalatok, amelyekben **találkozhatunk** (lelkinapon, lelkigyakorlaton, evangelizációs alkalmon, akár élőben, akár filmen keresztül) **olyan hívőkkel, akik hitelesen tudnak beszámolni erről a látásmódról**, evvel kapcsolatos tapasztalataikról, és arról, mi segítette őket ennek elsajátításában.

Ide sorolhatóak továbbá azok a tapasztalatok is, amelyek a Bibliában szereplő hívők hitével történő találkozásról szólnak.

- A MEGÉLT HITTAPASZTALAT MEGOSZTÁSÁT ELŐSEGÍTŐ TAPASZTALATOK.

A szóbeli tanúságtétel egyik alapfeltétele, hogy **az ember képes legyen érthetően beszélni Istennel megélt tapasztalatáról, hitéről.** Ezt kétféle tapasztalat mozdíthatja elő. Egyrészt azok, amelyek során az ember mások szóbeli tanúságtételét, személyesen megélt hitük megosztását hallgatja. Ennek köszönhetően a tanúságtételt hallgató ember szert tesz egy olyan szó- és kifejezéskészletre, amelynek segítségével ő is ki tudja majd fejezni saját tapasztalatait.

Másrészt azok a tapasztalatok tartoznak ide, amelyek keretében az ember maga fejezi ki hitét. Erre alkalmat teremt pl. egy lelki nap, lelkigyakorlat, vagy katekézis-foglalkozás, amikoris időt szánunk arra, hogy a résztvevők az adott témával kapcsolatos hitbeli tapasztalataikat megosszák egymással (pl. kiscsoportos beszélgetésben).

- APOSTOLKODÁSSAL, EVANGELIZÁCIÓVAL KAPCSOLATOS TAPASZTALATOK

A tanúságtétel élése akkor válik teljessé, ha az ember „kifelé”, azaz a nemhívők felé is tudja képviselni, fel tudja vállalni hitét. A szervezett apostolkodásnak és evangelizációnak sokféle megvalósítási formája létezik.

*Az örömhír hirdetése nyelvezetének ma nélkülözhetetlen vonásai a következők:*

* **A legfontosabb értékeket állítsa a középpontba** úgy, hogy világossá váljék, ezek az élet szempontjából a legjelentősebb értékek (béke, szeretet, igazságosság, élet, szabaddá válás, jóság, türelem, önzetlenség stb.).
* Éljen a **szimbolikus nyelvezet** adta lehetőségekkel (az alapvető keresztény szimbólumok megismerésén és élő megtapasztalásán keresztül).
* Aknázza ki a **mély és intenzív személyközi kapcsolatokban** rejlő lehetőségeket, amelyek elsődleges üzenetet hordoznak a kereszténységről (közösség, kiengesztelődés, testvériség, hűség stb.).
* Az élet kibontakozását szolgálja (elsősorban a keresztény közösség tanúságtételén keresztül). Mindezt a **testvéri párbeszéd** szellemében tegye. Éljen a mai kultúra nyelvezetével az örök értékek kifejezése során.
* **Építsen a mai ember személyes tapasztalatára**, életútjára, hogy arra alapozva tudja magába építeni az evangéliumi értékeket, hogy egy egészen személyes istenkapcsolatot tudhasson magáénak.

**Tomka Ferenc:**

*Mikor szólaljak meg?*

A keresztény nem önmagában, nem szavainak erejében bízik, hanem Jézusban, aki benne él. Annál inkább törekszik arra, hogy Jézus éljen benne. És tudja, hogy életének derűje és a belőle sugárzó öröm hirdeti, hogy a jézusi élet szép, s hogy ő megtalálta az élet értelmét (vö. Mt 5,13-16; Mk 4,21).

Ha így él, lesznek emberek, akik megkérdezik: mi életének titka? Ilyenkor készséggel válaszol (vö. 1 Pt 3,15).

*Hogy mit válaszolj, ha megkérdeznek?* Mondd meg, hogy **a kereszténység: másokért adott élet.** És ha az érdeklődő kész rá, hívd meg arra, hogy kezdjen ő is teljesebb szeretetben élni (szülei, osztálytársai, tanárai, „ellenségei” iránt). S ha elmélyíti ezt az életformát s újra érdeklődik, akkor - ha jónak látod - hívd el a keresztény közösségbe.

Jézus azért alapította Egyházát, hogy a föld sója, a világ világossága legyen. Ha a keresztény átéli hite örömét, akkor fellobog benne a vágy, hogy továbbadja azt másoknak. „Krisztus szeretete sürget minket” - mondja Szent Pál. Másutt a felelősség súlya alatt így kiált: „Jaj nekem, ha nem hirdetem az evangéliumot” (2 Kor 5,14; 1 Kor 9,16). - ugyanerről a felelősségről beszél a II. Vatikáni Zsinat is: **„A keresztény hivatás természete szerint apostoli hivatás”** - mondja. Ez azt jelenti, hogy **az Egyháznak „azt a tagját, amely nem működik közre a maga erejéhez mérten a Test növekedésében, haszontalannak kell mondani...”** (Világiak apostolkodása 2).

*- Fel kell tehát tenned magadnak néhány kérdést:*

1. Él-e benned a kereszténység öröme? S ha igen, megértetted-e, hogy a krisztusi élet nem csupán a keresztények tulajdona, hanem a legteljesebb emberi élet: a szeretetnek, az egyetemes testvériségnek életformája? Megértetted-e, hogy ha valaki eljut Krisztushoz, az a teljes emberi életet találja meg?

2. Tettél-e már valamit azért, hogy elvezess másokat a krisztusi élet örömére?

Ha nem, akkor végezz lelkiismeret-vizsgálatot! Mert ez vagy azt jelenti, hogy az evangélium nem hatolt lelked mélyére, vagy azt, hogy nem érzel elég szeretetet, felelősséget embertársaid iránt. Ez esetben először is az istenszeretetet és emberszeretetet kell felszítanod magadban. Akkor majd átérzed küldetésedet.

Úgy menj embertársaid közé, hogy Jézus élhessen és működhessen benned!

- Tekints mindenkire úgy, mint Isten gyermekére, Krisztus testvérére. Láss mindenkiben jelöltet az isteni életre!

- Szeress! Válj eggyé embertársaiddal! Törekedj a jézusi elsőségre: „Aki első akar lenni, legyen mindenkinek a szolgája” (Mk 10,44).

- Vállalj szívesen áldozatot mások megtéréséért!

S közben építsd keresztény közösségetek (s ezzel az Egyház!) egységét, hiszen a keresőket leginkább a közösség (az Egyház) egysége érintheti meg!

Észrevetted, hogy ez a csendes, szolgáló, Istenre figyelő, Istent hordozó magatartás a Szent Szűz magatartása? Ő sem tett „többet”. És így vált alkalmassá arra, hogy Jézust adja a világnak. Az Egyház ezért az „apostolok Királynőjének”, az Istenről való tanúságtétel „vezércsillagának”, az „Egyház Édesanyjának” nevezi őt.

Tehetjük fel a kérdést: **Vajon Isten tökéletességed által vagy tökéletlenséged ellenére tesz benned tanúságot önmagáról?**

**1) Mit kell tenniük ahhoz, hogy készen álljunk a hiteles evangelizálásra akár passzív tanúságtételek útján (életpélda)**

Hiszen a görcsös próbálkozásban tapasztalt kudarcok talán kedvünket szeghetik. Ezért érdemes készülni lélekben. Amint azt a pünkösdi történetben olvashatjuk, ahol Jézus azt kéri a tanítványoktól, hogy maradjanak a városban, míg el nem tölti őket az Erő (Szentlélek) a magasból.

Tehetjük ezt:

- Szentségi élettel (rendszeres gyónással-áldozással)

- Istennek ajánlott élettel, hogy az Ő akaratát választjuk, Őt követjük.

Visszaidézve: *„A keresztényeknek tehát legnagyobb feladatuk, hogy átadják magukat Istennek, és így Ő működhessen, „gyújthasson” általuk."*

- A Biblia (=Szentírás) és más lelki olvasmányok rendszeres olvasásával…

- Rendszeres imaélettel, Istenre figyelve, segítségét kérve…

Ilyen és hasonló gyakorlati tennivalókkal, hogy készen állhassunk.

**2) Mit tehetünk ahhoz, hogy *,,mindig készen álljunk, ha hitükről kérdeznek minket"*** (Szabadon a Bibliából)

Tehát amellett, hogy tanúságot teszünk életünkkel, akkor ha meg kell szólalni, mit tehetek még? Hiszen az élet-tanúságtétele is evangelizáció, hát még, ha válaszolni kell. Hát ezt is felkészülten érdemes tenni.

Néhány ötlet pl.:

- ahol ideális válaszokat találhatunk kérdéseinkre az „élet nagy kérdései” kapcsán, amivel nemcsak nekünk, de a célszemélyeknek is lesznek kérdéseikhez válaszaink. Pl. katolikus álláspont bizonyos dolgokról. Katolikus hitvédelmi oldalak. Erre néhány példa:

A) <http://www.szukosveny.hu/> - fiatalos, Hodász András-féle oldal

B) <https://www.karizmatikus.hu/> - részben hitvédelmi témákkal

C) <http://www.depositum.hu/> - a Szentírás és az egyházatyák tanítását veti össze ügyesen a katolikus dogmákkal

D) <http://emmausz.hu/index.php/hu/hitvedelem> - aktuális válaszok aktuális kérdésekre – egy viszonylag hosszú lista

E) Könyv, ami a témával kapcsolatos: <https://szitkonyvek.hu/termek/6261>

Eszközigény: